Karsten Hønge (SF), 2011-05-05:
Maskinmesteruddannelsen og de maritime officersuddannelser er historien om succes.
Behovet for maskinmestre vokser, og der forventes fuld beskæftigelse i årene fremover.
SF ser det som en succes, når optaget på de maritime uddannelser og især på maskinmesteruddannelsen er steget de senere år.
Det er godt for de mennesker, som kommer på deres rette hylde i de her job, det er godt for erhvervslivet, og det er godt for samfundet i det hele taget.
Det er derfor fuldstændig uforståeligt, at regeringen, DF og Kristendemokraterne vil spænde ben for den glædelige udvikling inden for disse fag, som netop understøtter jobskabelsen i de private virksomheder.
Omkostningerne til uddannelse er altså ikke bare kortsigtede udgifter, som man kan spare væk i finanslovforhandlinger.
Uddannelse er en investering i fremtiden.
Det er nøglen til at få Danmark videre.
Ministeren har skrevet, at hvis der ikke blev grebet ind, ville udgifterne i perioden 2011-2014 overstige de afsatte bevillinger væsentligt.
Ministeren har også skrevet, at bevillingerne til de maritime uddannelser således vokser i perioden 2011-2014, men at det ikke er muligt at finansiere yderligere vækst.
Det er udtryk for en reaktionær og en kortsigtet politik, for den yderligere vækst er samtidig udtryk for større efterspørgsel fra virksomhedernes side.
Kvoterne på maskinmesteruddannelsen er sat af Søfartsstyrelsen, der vurderer, hvor mange maskinmestre der vil være brug for i rederierne.
Men 80 pct. af maskinmestrene arbejder i dag i virksomheder i land.
Formanden for maskinmestrenes forening, Per Jørgensen, har sagt: Det er en helt forkert beslutning.
Hvis vi f.eks. vil nå de klima- og energimål, vi har sat, så er der brug for mange flere maskinmestre til de opgaver.
Det, han siger her, bliver bakket helt op af funktionschefen for teknisk marketing i Grundfos, Martin Pedersen, der har sagt: Det er helt afgørende for os, at der bliver uddannet flere.
For ellers kan vi slet ikke finde folk til at besætte de ledige stillinger, vi har, og som vi vil få flere af i fremtiden.
SF mener, at Danmark skal ind på et vækstspor med skabelsen af flere private arbejdspladser.
Regeringen og dens støtter vil den anden vej med besparelser, der vil bremse væksten og jobskabelsen.
Det er et lille ekstra søm til den ligkiste, som væksten befinder sig i under den nuværende regering.
Regnskabs- og talførende i regeringen er vældig optaget af, hvorvidt de fastlagte bevillinger bliver overskredet i stedet for at være optaget af, hvordan vi får skubbet gang i Danmark.
Til sommer får 200 ansøgere til maskinmesteruddannelsen knust deres drømme, fordi de faste kvoter på skolerne betyder, at de ikke bliver optaget på studiet.
Rektor for Århus Maskinmesterskole, Anders Hanberg Sørensen, har sagt: Det er nok det mest frustrerende, man som leder af en uddannelsesinstitution kan komme ud for.
Men også i erhvervslivet undrer man sig.
har sagt: Vi vurderer behovet for maskinmestre til at være stort.
Og i fremtiden vil behovet vokse, så det er besynderligt, at der er kvoter på optaget.
Kvoterne og besparelserne er et udtryk for et politisk snæversyn, hvor væksten og jobskabelsen i det private erhvervsliv sejles agterud.
Reel økonomisk ansvarlighed på bare lidt længere sigt vil være at optage de 200 ekstra på studiet.